KTB ดีด 3% โบรกแนะ “ซื้อ” เป้า 14.40 บ. ชูพื้นฐานแกร่ง-เมกะโปรเจกต์หนุนผลงานโต
KTB ดีด 3% โบรกฯคาดปี 65 ศก.ฟื้นตัว หลังโควิดคลี่คลาย ชูพื้นฐานแกร่ง-เมกะโปรเจกต์หนุน อีกทั้งยังเป็นธนาคารที่มีกองทุนแข็งแกร่ง แนะนำ “ซื้อ” ราคาเป้าหมาย 14.40 บ. 
7 ธ.ค. 2564

ผู้สื่อข่าวรายงานว่าวันนี้ (7 ธ.ค. 2564) ราคาหุ้น ธนาคารกรุงไทย จำกัด (มหาชน) หรือ KTB ณ เวลา 15:01 น. อยู่ที่ระดับ 12.00 บาท เพิ่มขึ้น 0.40 บาท หรือ 3.45% โดยทำจุดสูงสุดที่ 12.20 บาท และทำจุดต่ำสุดที่ 11.70 บาท ด้วยมูลค่าการซื้อขาย 830.51 ล้านบาท

บริษัทหลักทรัพย์ แลนด์ แอนด์ เฮ้าส์ จำกัด (มหาชน) ระบุในบทวิเคราะห์ (7 ธ.ค. 2564) ว่า กำไรงวด 9 เดือนแรกปี 2564 โต 25% จากงวดเดียวกันของปีก่อน สาเหตุหลักมาจากการตั้งสำรองลดลง 32% จากงวดเดียวกันของปีก่อน อีกทั้งสินเชื่องวด 9 เดือนแรกปี 2564 โตสูง 9.6% จากต้นปีถึงปัจจุบัน เป็นการเพิ่มขึ้นของสินเชื่อภาครัฐ ธุรกิจขนาดใหญ่และรายย่อย
อย่างไรก็ดีทางฝ่ายวิจัยเชื่อว่าปี 2565 ภาพรวมเศรษฐกิจจะฟื้นตัวขึ้น หลังโควิดคลี่คลายรวมทั้งการเร่งเมกะโปรเจกต์จะส่งผลดี โดยเป็นอีกธนาคารที่มีเงินกองทุนแข็งแกร่ง ณ ราคาหุ้นปัจจุบันถือว่ายังถูกมาก เทรดต่ำเพียง 0.46 เท่า แนะนำ “ซื้อ” ราคาเป้าหมาย 14.40 บาท